
A Kínai Népköztársaság szerepe és érdekei a Jeges-tenger térségében

A Kínai Népköztársaság korunk egyik fő konfliktusforrása, amiatt, hogy érezhetően és sokszor láthatóan olyan lépéseket tesz, amelyekkel igyekszik az érdekei mentén formálni a II. Világháború után kialakult világrendet. Az európai biztonsági tanulmányokból fakadó nézőpontból tekintve azt vizsgáltam, hogy a Jeges-tenger térségében ez a feltörekvő nagyhatalom milyen formában próbálja magát pozícionálni.
A kutatásom során több kérdésre is kerestem választ, így arra, hogy milyen érdekek és célok mentén van jelen Kína a térségben; van-e tényleges és reális lehetőség arra, hogy a Jeges-tengeren mérhető forgalmú, kereskedelmi célú hajózás valósuljon meg a közeljövőben; továbbá, védelempolitikai eszközökkel is kíván-e élni Kína az Arktiszon.
A témaválasztásom relevanciáját több tényező is alátámasztja, mindenekelőtt a klímaváltozás hatásai egyre mérhetőbb értékeket vesznek fel, amelyek már egyértelműen hatással vannak a civilizációnkra, így az Arktisz térségére is. Egy másik fontos pont, hogy szemtanúi vagyunk egy újabb polarizációnak a nemzetközi közösségen belül, amely konfliktusokat eredményez s az egyik ilyen konfliktus potenciális színtere a kutatás által vizsgált térség lehet. A harmadik tényező pedig az, hogy korábbi felmérések szerint a Jeges-tenger térsége nagy mennyiségű ásványkincset, fosszilis energiahordozót rejt magában, mely önmagában kiemelt fontosságúvá teszi az Arktiszt.
A kutatásom során elhelyezésre került a Kínai Népköztársaság a globális térben, továbbá a kutatásom egyik fontos eleme volt, hogy körülhatároljam Kína alapvető érdekeit, amelyek mentén cselekszik, hisz ezek nélkül nem lehetséges annak a meghatározása sem, hogy egy adott térségben miért úgy lép fel aktorként, ahogy azt teszi. Természetesen fontos megérteni a klímaváltozás hatásait is a térségben, hisz ez a változó az, ami kiváltotta a fokozódót nemzetközi jelenlétet az Arktiszon. Nem utolsó sorban pedig, fontosnak tartottam rávilágítani arra is, hogy a nemzetközi jog milyen szabályozásokkal él és milyen lehetőségeket biztosít a Jeges-tengeren. Ezen tényezők együttes vizsgálatával és megértésével felvértezve kutattam azt, hogy a Kínai Népköztársaság mit, miért és hogyan tesz a térségben, majd mindezt kontextusba helyezve s elemezve fogalmaztam meg a következtetéseimet.



